Luigi Allemandi

Luigi Allemandi (San Damian Macra, 8 novèmber dël 1903 - Pietra Ligure, 25 dë stèmber 1978) a l'é stàit un fotbaleur e n'antreneur piemontèis.

 Cariera 

A l'ha ancaminà soa cariera da difensor a gnanca vint ani ant ël Legnan, antlora sossietà ëd prima division (valadì Serie A) ant la stagion 1921-22. Dël 1925 a l'é stàit catà da la Juventus.
Con la maja bianca e nèira a l'ha vagnà 'l campionà 1925-26, a l'é stàit ciamà për la prima vira ant la selession italian-a e a l'é stàit protagonista d'un fàit restà famos ant la stòria dël fótbal piemontèis.

Ant ël giron final dël campionà 1926-27 a l'era butasse d'acòrdi con ij dirigent dël Turin për giuté ij granata a vagné 'l tìtol da già che pròpi dal derby con la Juve a sarìa surtì 'l campion italian. Sël camp Allemandi a l'era stàit un dij pì brav ma la federassion italian-a a l'avìa savù lòn ch'a l'era capità e a l'avìa decidù ëd dësqualifiché 'l giugador e 'd gavé lë scudèt al Tòr.

A la finitiva Allemandi a l'era stàit amnistià përchè a l'era un dij giugador pì amportant ëd cola época e a l'era passà a l'Ambrosian-a Inter.

Dël 1937 a l'é andàit al Venessia an Serie B ma a l'ha furnì soa cariera an Serie A a la Lassio coma arserva.

 Antreneur 

Ant la stagion 1938-39 a l'é stàit antreneur ëd la Lassio për óndes partìe 'd campionà e un-a an Copa Italia.

 Palmarès 
 Sossietà 
Campionà italian 2: Juventus 1925-1926; Ambrosian-a 1929-1930  

 Selession italian-a 
Campionà dël mond 1: Italia 1934

Allemandi, Luigi